تاند ( یک شنبه، د سنبلې ۳۰) د خیبرپښتونخوا په شمالي وزیرستان سيمه کې د وسله والو او امنیتي ځواکونو ترمنځ نښته کې دوه پاکستاني پوځیان وژل شوي دي۔

پاکستاني پوځ په یوه خبرپاڼه کې د خپلو دوو پوځیانو وژل کېدل تایید کړي او ویلي یې دي، چې دا پېښه هغه مهال رامنځته شوه کله، چې امنیتي ځواکونو په یاده سیمه کې د استخباراتي معلوماتو پر بنسټ د لټون عملیات کول۔

خبرپاڼه زیاتوي، چې د عملیاتو پر مهال نښته رامنځته شوې، چې له امله یې دوه پوځیان وژل شوي دي۔

د خبرپاڼې له مخې، امنیتي ځواکونه د پېښې ځای ته رسېدلي او سیمه یې کلابنده کړې ده۔

بل لورته تر اوسه د برید پړه کومې وسله والې ډلې پر غاړه نه ده اخیستې۔

په دې وروستیو کې په شمالي وزيرستان کې د نا امنیو پېښې ډېرې شوي دي۔ څو ورځې وړاندې هم په ياده سيم کې ۷ پاکستاني پوځیانو ته مرګ ژوبله اوښتې وه۔